### NN 71/2025 (18.4.2025.), Naredba o izmjenama Naredbe o mjerama sprječavanja pojave i ranog otkrivanja slinavke i šapa te kuge malih preživača u Republici Hrvatskoj

Ministarstvo poljoprivrede, šumarstva i ribarstva

927

Na temelju članka 7. stavka 6. Zakona o zdravlju životinja (»Narodne novine« broj 152/22 i 154/22), ministar poljoprivrede, šumarstva i ribarstva donosi

NAREDBU

O IZMJENAMA NAREDBE O MJERAMA SPRJEČAVANJA POJAVE I RANOG OTKRIVANJA SLINAVKE I ŠAPA TE KUGE MALIH PREŽIVAČA U REPUBLICI HRVATSKOJ

Članak 1.

U Naredbi o mjerama sprječavanja pojave i ranog otkrivanja slinavke i šapa te kuge malih preživača u Republici Hrvatskoj (»Narodne novine« broj 69/25) članak 1. mijenja se i glasi:

»Članak 1.

(1) Radi sprječavanja unosa slinavke i šapa na područje Repub­like Hrvatske i dok traje opasnost, privremeno se zabranjuje unos živih životinja prijemljivih na slinavku i šap koje su, prije otpreme u Republiku Hrvatsku, držane na području država Mađarske i Slovačke.

(2) Iznimno od stavka 1. ovoga članka, dozvoljava se provoz kroz Republiku Hrvatsku cestovnih vozila kojima se prevoze pošiljke živih životinja prijemljivih na slinavku i šap držanih na području izvan zona ograničenja uspostavljenih u Mađarskoj i Slovačkoj, pod uvjetom da se ta cestovna vozila ne zaustavljaju, a pošiljke ne istovaruju na području Republike Hrvatske niti pretovaruju u svrhu daljnjeg prijevoza morem.

(3) Provoz kroz Mađarsku i Slovačku pošiljaka živih životinja prijemljivih na slinavku i šap, koje prije otpreme nisu držane na području država Mađarske i Slovačke, s odredištem ili u provozu kroz Republiku Hrvatsku, moguć je samo glavnim prometnicama izvan zona ograničenja u Mađarskoj i Slovačkoj, u skladu s nacionalnim mjerama uvedenim u tim državama.

(4) Ulazak cestovnih vozila kojima se prevoze žive životinje prijemljive na slinavku i šap u Republiku Hrvatsku, a koja su bila u provozu kroz države Mađarsku i Slovačku, cestovnih vozila koja prevoze pošiljke živih životinja iz stavka 2. ovoga članka i cestovnih vozila kojima se prevozi sirovo mlijeko podrijetlom izvan zona ograničenja uspostavljenih u Mađarskoj i Slovačkoj, dozvoljen je isključivo na bivšim graničnim prijelazima s državom Mađarskom: Goričan i Duboševica, uz obaveznu provedbu dezinfekcije.

(5) Dezinfekcija cestovnih vozila iz stavka 4. ovoga članka provodi se na kontrolnim točkama smještenim na bivšim graničnim prijelazima Goričan i Duboševica, od strane operativnih jedinica Oružanih snaga Republike Hrvatske i Ravnateljstva civilne zaštite Ministarstva unutarnjih poslova uz prisustvo ovlaštenog veterinara.

(6) O provedenoj dezinfekciji iz stavka 5. ovoga članka ovlašteni veterinar izdaje potvrdu iz Priloga I. ove Naredbe, koja mora pratiti predmetnu pošiljku u prometu kroz Republiku Hrvatsku.

(7) Potvrda iz stavka 6. ovoga članka važeća je za vrijeme kretanja pošiljke kroz Republiku Hrvatsku do njezinog izlaska iz Republike Hrvatske ili do mjesta odredišta u Republici Hrvatskoj, a pohranjuje se u evidenciju na odredištu.

(8) Prazna cestovna vozila za prijevoz živih životinja prijemljivih na slinavku i šap te prazna cestovna vozila kojima se prevozi sirovo mlijeko moraju biti očišćena, oprana i dezinficirana prije ulaska u Republiku Hrvatsku, o čemu vozači moraju posjedovati službenu potvrdu te istu predočiti na zahtjev službenih osoba iz članka 5. stavka 1. ove Naredbe.

(9) Sirovo mlijeko podrijetlom iz Mađarske i Slovačke na mjestu odredišta obavezno se mora podvrgnuti nekom od postupaka prerade iz Priloga VII. Delegirane uredbe (EU) 2020/687.«

Članak 2.

U članku 6. stavak 1. mijenja se i glasi:

»(1) Potvrda iz članka 1. stavka 6. ove Naredbe tiskana je u Prilogu I. ove Naredbe i čini njezin sastavni dio.«

Stupanje na snagu

Članak 3.

Ova Naredba stupa na snagu prvoga dana od dana objave u »Narodnim novinama«.

Klasa: 011-01/25-01/26
 Urbroj: 525-09/557-25-13
 Zagreb, 17. travnja 2025.

Potpredsjednik Vlade
 i ministar
 David Vlajčić, v. r.